Waterpolo: Neptunes jiksbu "double" fuq San Ġiljan Minn Cristian Muscat – ritratt: Dominic Borg Neptunes ………..11 San Ġiljan ……….10 (2-3, 2-2, 4-2, 3-3) Partita bejn il-ġirien u rivali Neptunes u San Ġiljan dejjem tkun waħda mistennija akkanita u din għal­kemm intlagħbet bil-bibien magħluqa ma kinitx eċċezzjoni. Finalment kienu li Neptunes li ħarġu rebbieħa bl-iskor ta' 11-10, biex b'hekk wara li f'Ġunju kienu għelbuhom fil-finali tal-Enemed Cup bl-iskor ta' 9-8, kisbu double fuqhom. Għal Neptunes spikkaw ferm Jordan Camilleri, Gabriel Pace u Jake Muscat li rreġistraw hat-trick kull wieħed, waqt li għal San Ġiljan l-aqwa skorers kienu Dino Zammit u Andreas Galea ukoll bi tliet goals. San Ġiljan ħarġu ferm aggressivi u rebħu l-ewwel sessjoni bl-iskor ta' 3-2, b'Andreas Galea, Dino Zammit u Jake Bonavia minn man-up wara li tkeċċa Stevie Camilleri, isibu x-xib­ka għalihom. Iżda Jordan Camilleri rreġistra doppjetta personali għal Neptunes. Il-partita kompliet tisbieħ u fit-tieni sessjoni rrenja bilanċ assolut hekk kif din intemmet bl-iskor indaqs ta' 2-2 bl-iskorers għal Neptunes ikunu ż-żgħażagħ Jake Muscat u Sam Gialanze. Dino Zammit minn penalty u Do­minique Zahra wieġbu għall-Ġiljaniżi. Neptunes kienu l-aħjar team fit-tielet sessjoni u meritatament rebħuha bl-iskor ta' 4-2, bl-awturi tal-goals għalihom ikunu Jordan Camilleri, Gabriel Pace, Jeremy Abela minn man-up wara li tkeċċa Andreas Galea u Jake Muscat ukoll minn sitwazzjoni ta' raġel iktar wara li din id-darba tkeċċa Dino Zammit. L-is­tess Zammit u Jake Bonavia wieġbu għat-team immexxi mill-coach Dorian Pisani. L-aħħar sessjoni ntemmet fi draw ta' 3-3, fejn għal Neptunes irnexxielhom iniż­żlu isimhom fuq il-lista tal-iskorers Gabriel Pace (2) bit-tieni goal tiegħu jasal minn man-up wara li tkeċċa Darren Zammit u Jake Muscat. Andreas Galea (2) bl-ewwel goal jasal ukoll minn sitwazzjoni ta' player iktar wara li din id-darba tkeċċa Jordan Camilleri u Keith Galea skorjaw għas-Saints.